Vânzarea țigărilor electronice către minori, interzisă. Obligații pentru unitățile de învățământ
- Mădălina Sfrijan
- 27 martie 2024, 18:50
Preşedintele Klaus Iohannis a semnat Decretul privind promulgarea Legii pentru modificarea şi completarea unor acte normative din domeniul produselor din tutun. Prin intermediul acestora, se interzice vânzarea către minori a ţigărilor electronice.
Minorii nu vor mai putea cumpăra țigări electronice
Pe 27 februarie, proiectul a fost adoptat de către plenul Camerei Deputaților, forul decizional, cu o majoritate de voturi. În cadrul acestui proces, au fost admise mai multe amendamente respinse în primă fază. Proiectul de lege prevede reglementarea, modificarea şi completarea Legii nr.201/2016 precum şi a Legii nr. 349/2002.
În acord cu noile norme, comercializarea prin automate a țigărilor electronice va fi interzisă. Totodată, aceste produse nu vor mai putea fi puse în vânzare pentru tinerii cu vârsta sub 18 ani. Incluse în această categorie vor fi flacoanele de reumplere pentru ţigarete, dispozitivele electronice pentru încălzirea tutunului.
Obligații pentru instituțiile de învățământ
Sarcina re a introduce un regulament propriu vizavi de nerespectarea regulilor de vânzare sau deținere a acestor produse revine instituțiilor de învăţământ. Astfel, elevii nu vor mai avea voie să intre în școli cu aceste tipuri de țigarete electronice.
Totodată, se asigură preluarea definiţiei acestor produse în acord cu legislaţia europeană. Unul dintre amendamente adaugă o definiție pentru dispozitivele electronice destinate încălzirii tutunului. Aceasta include țigările electronice, flacoanele de reumplere, pliculețele cu nicotină pentru uz oral și alte produse similare destinate inhalării fără ardere.
Elevii nu vor mai putea intra cu țigări în școli
Un alt amendament adoptat prevede interzicerea utilizării produselor care conțin tutun în școli. Astfel, elevii nu vor putea intra în incinta unităților de învățământ cu niciun tip țigări. Conform noilor reguli,cei care comercializează aceste produse pot solicita cumpărătorilor cartea de identitate.
"Se interzice vânzarea prin dispozitive de tipul easybox/locker a tuturor categoriilor de produse care conţin tutun, a ţigaretelor electronice, a flacoanelor de reumplere pentru ţigaretele electronice, a dispozitivelor electronice pentru încălzirea tutunului şi a produselor destinate inhalării fără ardere din înlocuitori de tutun, a recipientelor cu nicotină pentru uz oral şi a produselor destinate inhalării fără ardere din înlocuitori de tutun. ", conform amendamentului.
Persoanele care încalcă noile norme riscă sancţiuni de până la 100.000 lei, în funcţie de gravitatea faptei.